b'\n_START_ARTICLE_\nIevan polkka\n_START_PARAGRAPH_\nIevan polkka tai Ievan polokka (Eevan polkka) on tunnettu laulu, jonka sanoitti juukalainen Eino Kettunen 1930-luvun alkupuolella ja jonka s\xc3\xa4vel on kansans\xc3\xa4velm\xc3\xa4n. Etel\xc3\xa4-Karjalassa, Savitaipaleella, s\xc3\xa4velm\xc3\xa4\xc3\xa4 on pidetty niin omana, ett\xc3\xa4 sit\xc3\xa4 kutsutaan Savitaipaleen polkaksi. Melodia on p\xc3\xa4\xc3\xa4osin sama kuin L\xc3\xa4nsi-Ven\xc3\xa4j\xc3\xa4ll\xc3\xa4, Smolenskin seudulla tunnettu kansantanssis\xc3\xa4velm\xc3\xa4 Smolenski gusat\xc5\xa1ok (\xd1\x81\xd0\xbc\xd0\xbe\xd0\xbb\xd0\xb5\xd0\xbd\xd1\x81\xd0\xba\xd0\xb8\xd0\xb9 \xd0\xb3\xd1\x83\xd1\x81\xd0\xb0\xd1\x87\xd0\xbe\xd0\xba). Aihelma siis tunnetaan kahdella taholla. Ruotsin ja Ven\xc3\xa4j\xc3\xa4n raja kulki 1700-luvun j\xc3\xa4lkipuoliskolla Kymijoessa, jonka it\xc3\xa4puoli linnoitettiin Pietarin turvaamiseksi. Seudulla oli vuosikymmenien ajan enemm\xc3\xa4n ven\xc3\xa4l\xc3\xa4ist\xc3\xa4 sotav\xc3\xa4ke\xc3\xa4 kuin kanta-asukkaita. Seuraavan vuosisadan alkupuolella suomalaisen kansanmusiikin ja -tanssien ker\xc3\xa4\xc3\xa4j\xc3\xa4t mainitsivat yksikantaan Luum\xc3\xa4en-Savitaipaleen seudulla tanssittavan \xe2\x80\x9dpelkki\xc3\xa4 ven\xc3\xa4l\xc3\xa4istansseja\xe2\x80\x9d eiv\xc3\xa4tk\xc3\xa4 merkinneet niit\xc3\xa4 muistiin. Perinteisen musiikin tuntijat Savitaipaleella ovat kuitenkin aina olleet sit\xc3\xa4 mielt\xc3\xa4, ett\xc3\xa4 s\xc3\xa4velm\xc3\xa4 on paikkakunnalla hyvin vanha, joten se on ollut tunnettu jo ensimm\xc3\xa4istenkin ker\xc3\xa4\xc3\xa4jien aikaan. Kumpaa alkuper\xc3\xa4\xc3\xa4 s\xc3\xa4velm\xc3\xa4 lieneekin, sen j\xc3\xa4lki\xc3\xa4 voi seurata ainakin Viipurin kuvernementin aikaan 1700-luvulla j\xc3\xa4lkipuoliskolle._NEWLINE_Laulussa k\xc3\xa4ytet\xc3\xa4\xc3\xa4n Pohjois-Savon murretta, esim. immeeset onnee toevotti ("ihmiset toivottivat onnea"). Laulua lauletaan hieman eri sanoitusversioilla riippuen laulajasta, kuitenkin sanoittaja on sama, sanoja on muotoiltu sen mukaan kuka laulaa._NEWLINE_Polkan sanat kertovat Ievasta (Eeva), jonka tanssireissua \xc3\xa4iti vahtii, kertojana on Ievaan hurmaantunut mies. Joka s\xc3\xa4keist\xc3\xb6 loppuu tarttuvaan rallatukseen: \xe2\x80\x9dsalivili hipput tupput tapput, \xc3\xa4ppyt tipput hilijalleen\xe2\x80\x9d._NEWLINE_Vuonna 2006 Leekspin.com-parodiasivustolta YouTubeen levinnyt Loituman sovitus kappaleesta muuttui kansainv\xc3\xa4liseksi internet-ilmi\xc3\xb6ksi. Muun muassa japanilaisella virtuaalipopt\xc3\xa4hti Hatsune Mikulle tehtiin siit\xc3\xa4 oma versionsa. My\xc3\xb6s Holly Dolly on tehnyt oman versionsa Ievan polkasta. Joissakin internetiss\xc3\xa4 levinneiss\xc3\xa4 versioissa nimi on kirjoitettu v\xc3\xa4\xc3\xa4rin muotoon "Levan polkka".'